
Springbræt - Referat af markedsdialog
Formål med mødet
Forvaltningen har igangsat arbejdet med det kommende udbud af en helhedsorienteret beskæftigelsesindsats med forandringsteoretisk metodefundament, der træder i kraft d. 1. januar 2028.

Med henblik på at indsamle erfaringer og input til det kommende udbud har forvaltningen afholdt dialogmøder med leverandører på området. Dialogmøderne tager afsæt i det offentliggjorte materiale om markedsdialogen og har til formål at indhente leverandørernes erfaringer med målgruppen, indsatsens centrale elementer, samarbejdet med jobcentret samt forhold af betydning for kvalitet, prissætning og udbudsdesign.

Målgrupper og indsatsbehov
Springbræt vurderer, at det vil være hensigtsmæssigt at samle unge og voksne i samme udbud. De fremhæver, at forløbene tilrettelægges individuelt, og at indsatsen derfor i højere grad bør tage udgangspunkt i den enkelte borgers behov end i alder.

Samarbejde mellem leverandør og jobcenter
Springbræt fremhæver betydningen af opstartsmøder, trepartsmøder, løbende dialog og et partnerskabsbaseret samarbejde med jobcentret. De vurderer, at et fælles ansvar for borgerens forløb styrker indsatsen.

Sagsbehandlerskift under et forløb kan desuden påvirke forløbets retning og mål som følge af forskellige forventninger til indsatsen.

Bestillinger
Springbræt vurderer, at tydelige bestillinger fra jobcentret er en vigtig forudsætning for en målrettet indsats. De peger på, at bestillingen med fordel kan tydeliggøre indsatsens prioriterede fokusområder, særlige opmærksomhedspunkter og den foretrukne kommunikationsform mellem jobcenter og leverandør. Særligt ved nye borgere vurderes dette at have betydning for opstarten af forløbet.

Arbejdsfællesskaber, fællesskaber og virksomhedsrettede aktiviteter
Springbræt fremhæver betydningen af faste virksomhedssamarbejder og en håndholdt virksomhedsindsats. De vurderer, at grundig forberedelse af virksomhederne og et realistisk match mellem virksomhed og borger er afgørende for et godt praktikforløb.

Derudover peger Springbræt på værdien af interne træningsbaner. Springbræt har erfaring med anvendelsen af interne træningsbaner, bl.a. gennem frivilligindsatsen og Kofoeds Skoles værksteder. Træningsbanerne giver borgerne mulighed for at udvikle deres kompetencer i et trygt miljø, inden de overgår til virksomhedspraktik, og bidrager samtidig til en realistisk afklaring af borgerens arbejdsevne og funktionsniveau.

Der peges desuden på et fortsat potentiale i anvendelsen af socialt frikort.

Helhedsorienteret støtte og progression
Springbræt vurderer, at en helhedsorienteret indsats forudsætter et tæt samarbejde mellem leverandør, jobcenter og øvrige relevante aktører. De fremhæver samtidig betydningen af, at indsatsen kan tilpasses løbende i takt med borgerens udvikling og behov.

Levering af indsatsen
Springbræt vurderer, at de vil kunne levere indsatsen. De vurderer, at den beskrevne indsats i store træk svarer til den type indsats, de allerede arbejder med.

Økonomi og prismodeller
Springbræt vurderer, at fleksible timetal fungerer godt, da de giver mulighed for at tilpasse indsatsen til den enkelte borger. De bemærker samtidig, at forståelsen af de nuværende pakkeløsninger kan variere.

Springbræt finder det interessant med betalingsmodeller, hvor leverandøren får større metodefrihed, og hvor fokus i højere grad rettes mod resultater frem for et fast timetal.

Administrative krav har efter deres vurdering stor betydning for omkostningerne, herunder særligt GDPR-relaterede krav, dokumentation og investeringer i IT-løsninger. Frekvensen af rapporter samt revisionserklæringer, vurderes ligeledes at have betydning for leverandørernes ressourceforbrug.

Springbræt bemærker desuden, at finansieringen af tolkebistand bør varetages af jobcentret.

Udbudsdesign
Springbræt ser positivt på, at udbuddene gennemføres som begrænset udbud med prækvalifikation. De vurderer, at de nuværende minimumskrav generelt er passende, men peger på, at høje økonomiske minimumskrav kan være vanskelige for nogle leverandører at opfylde.

De anbefaler desuden, at vurderingen af leverandørernes kompetencer i højere grad tager udgangspunkt i dokumenterede erfaringer, og at krav og spørgsmål i udbudsmaterialet formuleres klart og forståeligt. Endelig peges der på, at brug af cases kan være en hensigtsmæssig måde at belyse leverandørernes kompetencer på.

Springbræt peger på, at hurtig besvarelse af spørgsmål i udbudsprocessen er vigtig for leverandørernes mulighed for at afgive tilbud.

Øvrigt
Ingen øvrige bemærkninger.

